V. Palko, poslanec: (2001-09-04):
Týmto návrhom, resp. jeho schválením, môže slovenský parlament aspoň čiastočne napraviť krivdu a nespravodlivosť, ktorá bola spáchaná na tisícich občanoch Slovenskej republiky. V 50. rokoch vznikol Vojenský obvod Javorina, na ktorom sa až dodnes nachádza vojenský výcvikový priestor, ktorý používa na účely vojenského výcviku Armáda Slovenskej republiky. Vojenský obvod zaberá časť severného Spiša, konkrétne časti územia dnešných okresov Kežmarok, Levoča, Stará Ľubovňa. V 50. rokoch úplne zabral územie 12 spišských obcí, ktoré v dôsledku toho úplne zanikli a ich obyvatelia boli vysťahovaní. Sčasti zabral územie ďalších 12 obcí. Vojenský obvod vznikol na základe zákona č. 169/1949 o vojenských obvodoch. Aby mohol tento vojenský obvod vzniknúť, tak muselo dôjsť „k odkúpeniu“ pôdy od fyzických vlastníkov, obyvateľov týchto 24 spišských obcí. Nešlo však o odpredanie zo slobodného rozhodnutia. Šlo o vynútené odovzdanie majetku občanov štátu, pričom štát si toto vynucoval krutým nátlakom, vydieraním, zastrašovaním i priamym policajným násilím. Teda prostriedkami, ktoré boli bežné v 50. rokoch 20. storočia. Pripomeniem metódy, ktoré sa vtedy používali: - Násilná likvidácia ľudských obydlí a hospodárskych budov vypaľovaním a pomocou výbušnín. - Násilné zadržiavanie vlastníkov vo vyšetrovacích celách s cieľom, aby vlastník súhlasil s odpredajom. - Bezdôvodné odvádzanie hovädzieho dobytka bez náhrady škody. - Prepúšťanie študentov zo stredných a vysokých škôl do obdobia, kým rodič-vlastník nebude zlomený a neodsúhlasí prevod lesných pozemkov. V niektorých prípadoch bola súčasťou prevodu formálna zmluva o odpredaji. Samozrejme, za smiešne malú cenu. V niektorých prípadoch vôbec k takýmto formalitám ani nedošlo. V tomto exemplárnym príkladom bola obec Jakubany. Takýmto spôsobom bola de facto odňatá pôda tisícom obyvateľov severného Spiša. Ani oni, ani ich potomkovia sa s touto krivdou nikdy nezmierili. Nádej na spravodlivosť im svitla po roku 1989. Bol prijatý zákon č. 229/1991 Zb. o úprave vlastníckych vzťahov k pôde, ktorý riešil podobné, ale iné prípady odňatia pôdy. Na problém Vojenského obvodu Javorina sa však tento zákon nevzťahoval. A tak tí, ktorým bolo ukrivdené a ktorí čakali 40 rokov, museli čakať úplne zbytočne ďalších 10 rokov. Čakajú až doteraz. Navrhujem predkladanou novelou, aby sa týmto fyzickým vlastníkom alebo ich oprávneným dedičom, potomkom táto pôda vo Vojenskom obvode Javorina vrátila. Pani poslankyne, páni poslanci, zároveň si, samozrejme, neželám, aby Armáda Slovenskej republiky stratila možnosť výcviku, a dokonca neželajú si to – a to je chvályhodné –, neželajú si to ani občania, ktorí žiadajú vrátenie týchto lesných pozemkov. Sú to tiež slovenskí vlastenci a chcú, aby Armáda Slovenskej republiky mohla naďalej cvičiť. A preto súhlasia s tým, aby v predloženej novele bolo stanovené pre nich, budúcich vlastníkov, vecné bremeno, ktoré budú musieť znášať v podobe toho, že armáda bude môcť ďalej vo vojenskom obvode vykonávať vojenské cvičenia, a to bezplatne. To znamená, aj po prijatí predkladanej novely zákona bude môcť Armáda Slovenskej republiky cvičiť naďalej ako doteraz v tomto vojenskom obvode. To znamená, počas niektorých dní bude prebiehať vojenský výcvik a počas iných dní bude prebiehať hospodárska činnosť vlastníkov. Možnože niekomu z vás sa to bude zdať divné a nerealizovateľné, ale ubezpečujem vás, že sa to pokojne realizovať dá, pretože to je v podstate aj doterajšia prax. Totiž tam neprebieha iba vojenský výcvik, ale dlhé roky, desaťročia tam vykonáva hospodársku činnosť štátny podnik Vojenské lesy. Teda ide o to, aby prax pokračovala ako doteraz, ale aby miesto Vojenských lesov tam hospodárili tí, ktorí na to majú morálne právo. V týchto rokoch armáda beztak prebieha procesom transformácie, procesom zoštíhľovania, zefektívnenia. Zakrátko aj vy sa budete môcť oboznámiť, my sme sa už vo výbore pre obranu a bezpečnosť oboznámili, s modelom ozbrojených síl na rok 2010. V tomto predkladanom modeli, samozrejme, nebude miesto na to, aby súčasťou rezortu obrany bola taká hospodárska činnosť, akú dnes predstavujú Vojenské lesy, š. p. Vážené pani poslankyne, vážení páni poslanci, možnože sa objavia námietky proti predkladanej novele zákona v tom duchu, že táto novela spochybní vlastne všetky vojenské obvody na Slovensku. Ubezpečujem vás, že to nie je pravda. Jednak, ako som už povedal, ani samotný Vojenský obvod Javorina sa neruší. Ani činnosť armády nebude obmedzená a okrem toho táto novela sa naozaj vzťahuje iba na tento vojenský obvod, nie na iné. Pretože prevod tej pôdy, ktorý prebehol na základe zákona o vojenských obvodoch z roku 1949, netýka sa iných vojenských obvodov. Ak by s tým niekto mal problém, tak, samozrejme, som ochotný v druhom čítaní aj explicitne dodať pozmeňujúcim návrhom do zákona znenie, že sa to týka len Vojenského obvodu Javorina, aj keď to už bude nadbytočné. Chcel by som ešte dodať aj to, že vlastníci, ktorých zástupcovia nás sledujú na balkóne, napriek tomu, že dlhé desaťročia nemohli užívať svoj majetok, dlhé desaťročia tam hospodáril štát a oprávneným vlastníkom sa tým vlastne robila škoda, pretože majú ušlý veľký zisk, nežiadajú od štátu žiadnu náhradu ušlého zisku. Ide im naozaj iba o to, aby bola odstránená krivda, aby bola nastolená spravodlivosť, aby mali do budúcnosti možnosť hospodáriť na svojom za svoje. Vážené pani poslankyne, vážení páni poslanci, predložený návrh je návrhom na splnenie akejsi našej povinnosti voči ľuďom, ktorým bolo ubližované a ktorí sa nemohli desaťročia dovolať pravdy. Prosím vás, aby sme nepredlžovali ich krivdu, aby sme nepredlžovali ich čakanie. Preto vás prosím, aby ste podporili tento návrh. Ďakujem vám za pozornosť. I. Presperín, podpredseda NR SR: Ďakujem pánovi poslancovi za uvedenie návrhu zákona a prosím ho, aby zaujal miesto určené pre navrhovateľov. Dávam teraz slovo spravodajcovi, ktorého určil navrhnutý gestorský Výbor Národnej rady Slovenskej republiky pre pôdohospodárstvo, poslancovi Antonovi Jurišovi. Nech sa páči, máte slovo, pán poslanec. A. Juriš, poslanec: Vážený pán predsedajúci, vážené panie poslankyne, vážení páni poslanci, vážení hostia, predkladám spravodajskú správu k návrhu poslanca Národnej rady Slovenskej republiky Vladimíra Palka na vydanie zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov, v prvom čítaní. Vážená Národná rada Slovenskej republiky, poverenie vystúpiť na dnešnej schôdzi Národnej rady Slovenskej republiky k uvedenému návrhu ma určil Výbor Národnej rady Slovenskej republiky pre pôdohospodárstvo svojím uznesením číslo 248 z 18. apríla 2001. V súlade s § 73 ods. 1 zákona o rokovacom poriadku podávam v prvom čítaní spravodajskú správu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách. To značí, že návrh zákona obsahuje paragrafované znenie a dôvodovú správu. V práve Európskej únie nie je problematika návrhu zákona upravená. S ohľadom na oprávnenia, ktoré pre mňa ako spravodajcu vyplývajú z § 73 zákona o rokovacom poriadku Národnej rady Slovenskej republiky, odporúčam, aby sa Národná rada Slovenskej republiky uzniesla v zmysle § 73 ods. 3, písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky a v súlade s rozhodnutím predsedu Národnej rady Slovenskej republiky číslo 1060 z 11. apríla 2001 prideliť návrh poslanca Národnej rady Slovenskej republiky Vladimíra Palka na vydanie zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov (tlač 966), v druhom čítaní na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre obranu a bezpečnosť. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre pôdohospodárstvo, pričom odporúčam, aby výbory, ktorým bol predmetný návrh zákona pridelený, ho prerokovali v lehote do 11. októbra 2001 a gestorský výbor ho prerokoval v lehote do 16. októbra 2001. Vážení, žiadam, aby sa o tomto mojom návrhu hlasovalo po rozprave ako o prvom. Pán predsedajúci, ďakujem, skončil som. Môžete otvoriť rozpravu. I. Presperín, podpredseda NR SR: Ďakujem pánu poslancovi a prosím ho, aby zaujal miesto určené pre spravodajcov. Páni poslanci, žiadam vás, aby ste nevyrušovali tých, ktorí vystupujú v rozprave. Sadnite si na svoje miesta. Pokiaľ chcete rokovať, opustite rokovaciu sálu, nech sa páči. Pán poslanec Kužma. Otváram všeobecnú rozpravu o tomto bode programu. Konštatujem, že písomne sa neprihlásil nikto z poslancov. Pýtam sa teda, kto sa chce prihlásiť ústne, a konštatujem, že zatiaľ je šesť poslancov. V poradí pán poslanec Cuper, pán poslanec Kužma, pán poslanec Baco, pán poslanec Klemens, pán poslanec Jozef Tuchyňa, pán poslanec Slaný, pán poslanec Tatár. Konštatujem, že sa prihlásilo sedem poslancov do rozpravy k tomuto návrhu zákona, ktorý predniesol pán poslanec Palko. Ako prvý vystúpi pán poslanec Cuper. Zároveň oznamujem, že hlasovať o tomto zákone budeme až zajtra. Nech sa páči, pán poslanec Cuper ako prvý vystúpi v rozprave. J. Cuper, poslanec: Vážené panie poslankyne, vážení páni poslanci, vážený pán predsedajúci, vážení hostia, starostovia obcí, ktorí prišli žiadať o svoje historické právo. Pán Palko tu hovoril, že sme riešili jednu historickú skrivodlivosť predchádzajúcim zákonom. Nesúhlasím s ním, neriešili sme, riešili sme Tatárovu demagógiu, ako zvyčajne to tu riešime, lebo pán Tatár žiada schváliť niečo, čo so Slovenskom má len okrajovú súvislosť. Ale toto je záležitosť, kde sa rieši historická skrivodlivosť slovenských občanov. Teda ľudí, ktorí žiadajú o svoje historické právo. Sám som bol do istej miery v predchádzajúcom funkčnom období účastný tohto sporu o vrátenie týchto pozemkov, pretože som na návrh ústavnoprávneho výboru musel zastupovať Národnú radu, keď sme chceli riešiť istým spôsobom tento historický spor, a to tým, že sme chceli zaviesť tzv. zámenné zmluvy, podľa ktorých by si vlastníci a majitelia lesov vo vojenskom priestore Javorina uplatnili svoje majetkové práva tým, že by im štát vymenil za iné lesy. Samozrejme, že je celkom logické a dá sa to pochopiť u týchto ľudí, že nechceli pozemky s lesmi ďaleko od svojich obcí, že chceli tie, ktoré im odjakživa patrili. Samozrejme, že my sme tie zámenné zmluvy termínovali a to bolo protiústavné, pretože sme vlastne nútili vlastníkov, aby do istého času vymenili tieto pozemky. Vtedy sa tejto iniciatívy chytil pán poslanec Šimko. Dnes pán poslanec Palko, i keď máme výhrady voči osobe pána Palka, často nás nie celkom, alebo nie oprávnene častuje rôznymi prídomkami ako politický subjekt, ale napriek tomu všetkému chcem povedať, že sme schopní prekonať aj tento politický antagonizmus. A vidíte, v záujme riešenia, pán Palko, historickej skrivodlivosti chceme podporiť toto riešenie, ktoré bude riešením pre tých, ktorým tá pôda patrila a mala by patriť. Ja teda chcem povedať minimálne za seba a za ďalších, nemôžem hovoriť za všetkých členov poslaneckého klubu, ale myslím si, že značná časť poslaneckého klubu podporí tento návrh zákona, aby sa tento historický spor, ktorý je o vlastníctve, je o pôde, vyriešil, aby sa pôda vrátila oprávneným vlastníkom. Ja som za to, aby sa krivdy, ktoré bolo urobené, naprávali. Najmä ak je aj z druhej strany vôľa, a tá je v zákone preukázaná, že vlastníci pozemkov, budúci vlastníci, dnes ešte len užívatelia, že sú ochotní pristúpiť na kompromis, aby na týchto pozemkoch bola v pozemkovej knihe napísaná ťarcha, že Armáda Slovenskej republiky bude môcť aj naďalej cvičiť v týchto vojenských priestoroch. Ja si myslím, že také riešenie je prijateľné aspoň pre mňa. A, pán Palko, ja vás ubezpečujem, že zahlasujem za tento návrh zákona a aj väčšina členov poslaneckého klubu. Ďakujem za pozornosť. I. Presperín, podpredseda NR SR: Ďakujem. Ďalej v rozprave vystúpi pán poslanec Kužma.